**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-2096-15/19**

**Podgorica, 25.06.2019.**

Na osnovu članova 47 stav 2, 56 stav 1 tačka 6 i člana 68 Zakona o zaštiti podataka o ličnosti („Sl. list CG“ br. 79/08, 70/09, 44/12 i 22/17), postupajući po Zahtjevu za zaštitu prava XX iz Podgorice br.05-18-2096-1/19 od 20.03.2019.godine i Prigovoru br.05-18-2096-13/19 od 23.04.2019.godine koji je podnositeljka Zahtjeva za zaštitu prava izjavila na Zapisnik o izvršenom nadzoru br.05-18-2096-9/19 od 11.04.2019.godine, Savjet Agencije za zaštitu ličnih podataka i slobodan pristup informacijama je na sjednici održanoj dana 20.06.2019. godine donio

**R J E Š E N J E**

**I Zahtjev za zaštitu prava XX iz Podgorice br.05-18-2096-1/19 od 20.03.2019.godine, je osnovan.**

**II Odbija se Prigovor br.05-18-2096-13/19 od 23.04.2019.godine koji je podnositeljka Zahtjeva za zaštitu prava izjavila na Zapisnik o izvršenom nadzoru br.05-18-2096-9/19 od 11.04.2019.godine, kao neosnovan.**

**O b r a z l o ž e nj e**

Agenciji za zaštitu ličnih podataka i slobodan pristup informacijama Zahtjevom za zaštitu prava br.05-18-2096-1/19 od 20.03.2019.godine obratila se XX iz Podgorice. U Zahtjevu se u bitnom navodi: da je dana 15.03.2019.godine u dnevnom listu "Pobjeda" u rubrici "U fokusu" na str.8 i 9 objavljen članak pod naslovom "Navalica eura i dolara u 2016. i 2018.godini" u kojem su objavljeni lični podaci podnositeljke Zahtjeva, njena analitička kartica kod NLB banke A.D. Podgorica i to: ime i prezime, JMBG komitenta, broj partije, stanje na računima; da je od strane NLB banke pozvana na sastanak na kojem su je upoznali da su od strane Specijalnog državnog tužilaštva dobili zahtjev da im se dostave podaci o njenom bankovnom računu; da je banka dana 27.12.2017.godine podatke dostavila na CD-u jer je to prema njihovim riječima bio najbolji način da podaci klijenata ne budu zloupotrijebljeni, odnosno da budu u posjedu samo tužilaštva.

Postupajući po predmetnom Zahtjevu, dana 04.04.2019. godine izvršen je nadzor u Specijalnom državnom tužilaštvu Crne Gore i o istom sačinjen Zapisnik o izvršenom nadzoru br.05-18-2096-9/19 od 11.04.2019.godine. Predmetnim Zapisnikom je konstatovano da je subjekt nadzora, dana 26.12.2017. godine poslao dopis NLB Banci A.D. Podgorica, posl. oznake Ktr-S br.524/16, kojim se traži dostavljanje podataka, informacija i dokumentacije u vezi svih novčanih transakcija koje su evidentirane na računima za lice XX, radi potrebe vođenja postupka izviđaja, a shodno članu 271 stav 3 Zakonika o krivičnom postupku; da je NLB Banka A.D. Podgorica poslala Specijalnom tužiocu Odgovor na dopis, djel.br.101-509 od 27.12.2017.godine u kome se navodi, da u prilogu dopisa u elektronskoj formi dostavljaju CD sa traženim podacima. Prisutni predstavnici subjekta nadzora, izjavili su da: lični podaci nisu izašli iz Specijalnog državnog tužilaštva; da nemaju formiran predmet protiv XX; da je moguće da je ona obuhvaćena u predmetu NLB Banke jer je tražen podatak za veći broj lica; da nije ni kroz novinarska pitanja medija niti kroz slobodan pristup informacijama tražen pristun ličnim podacima koji se odnose na XX; da se pristup informacijama može ostvariti samo na osnovu člana 203, 203a i 203b ZKP-a, a ne na osnovu slobodnog pristupa informacijama; da pristup informacijama imaju osim tužilaca i branioci kao i u svakom predmetu; da svi podaci koji su propisani kao tajni, čuvaju se po odredbama Zakona o tajnosti podataka, Zakona o zaštiti podataka o ličnosti; da svi zaposleni u SDT-u imaju pristup informacijama; da su svi službenici prošli proceduru o zaštiti podataka o ličnosti, shodno članu 26 Zakona o tajnosti podataka.

Nadzorom se nije moglo utvrditi da li je Specijalno državno tužilaštvo Crne Gore, kao subjekt nadzora dostavilo lične podatke - kartice prometa sa bankovnog računa za podnositeljku Zahtjeva XX, dnevnom listu „Pobjeda“ koji su zatim i objavljeni u istom, dana 15.03.2019. godine.

Na predmetni Zapisnik, podnositeljka Zahtjeva za zaštitu prava je izjavila Prigovor br.05-18-2096-13/19 od 23.04.2019.godine. U Prigovoru se u bitnom navodi: da je nadzor kod SDT-a izvršen na način da kontrolorka nije postavila nijedno logično pitanje jer nije navela nijedan dokaz koji bi potkrijepio priču Glavnog specijalnog tužioca; da nije utvrđeno u kom tačno predmetu su zahtijevani njeni podaci iz razloga što je Glavni specijalni tužilac naveo da je moguće da je obuhvaćena u predmetu NLB banke; ako pristup informacijama osim tužioca, kako tvrdi GST, imaju i branioci onda je logično pitanje trebalo da bude ko su branioci, kog datuma i u kojem predmetu su tražili njene podatke jer ta informacija mora da bude u Tužilaštvu; ko od zaposlenih je imao pristup ličnim podacima i za koje potrebe. S tim u vezi, traži da se ponovo sprovede postupak nadzora pri kojem bi se insistiralo na dobijanju navedenih informacija.

Nakon razmatranja navoda iz Zahtjeva za zaštitu prava, Zapisnika o izvršenom nadzoru, Prigovora i ostalih spisa predmeta ,Savjet Agencije je odlučio kao u dispozitivu ovog Rješenja iz sljedećih razloga:

Savjet Agencije, na osnovu prednje izloženog, cijeni da je kontrolor u okviru svojih nadležnosti pravilno i potpuno utvrdio činjenično stanje i primijenio materijalno pravo. Nadzorom je utvrđeno da je subjekt nadzora, dana 26.12.2017. godine poslao dopis NLB Banci A.D. Podgorica, posl. oznake Ktr-S br.524/16, kojim se traži dostavljanje podataka, informacija i dokumentacije u vezi svih novčanih transakcija koje su evidentirane na računima za lice XX, radi potrebe vođenja postupka izviđaja, a shodno članu 271 stav 3 Zakonika o krivičnom postupku; da je NLB Banka A.D. Podgorica poslala Specijalnom tužiocu Odgovor na dopis, djel.br.101-509 od 27.12.2017.godine u kome se navodi, da u prilogu dopisa u elektronskoj formi dostavljaju CD sa traženim podacima.

Kontrolor u postupku nadzora nije imao procesnih mogućnosti da utvrdi na koji način su lični podaci dospjeli do dnevnog lista "Pobjeda" iz razloga što su podaci od NLB banke dostavljeni Specijalnom tužilaštvu na prenosivom medijumu -CD-u pa s toga ne postoji mogućnost da se putem log fajlova utvrdi ko je, u koje vrijeme i za koje svrhe imao pristup podacima. Takođe, prilikom izuzimanja i dostavljanja podataka više lica je bilo u posjedu istih pa je s tim u vezi postojala mogućnost da se podaci fotografišu, kopiraju, presnime ili na drugi način zloupotrijebe i dostave dnevnom listu "Pobjeda".

Podnositeljka Zahtjeva za zaštitu prava XX iz Podgorice ima mogućnost pravne zaštite na način što će shodno članu 183 Krivičnog zakonika Crne Gore a u vezi sa članom 176- Neovlašćeno prikupljanje i korišćenje ličnih podataka, podnijeti privatnu tužbu radi utvrđivanja odgovornosti u predmetnom slučaju.

Imajući u vidu navedeno, odlučeno je kao u dispozitivu.

**Uputstvo o pravnoj zaštiti:** Protiv ovog Rješenja može se pokrenuti Upravni spor pred Upravnim sudom u roku od 20 dana od dana prijema.

**SAVJET AGENCIJE**

**Predsjednik, Muhamed Gjokaj**

**Dostavljeno:**

**-** Podnositeljki Zahtjeva

- Specijalnom državnom tužilaštvu Crne Gore

- Odsjeku za predmete i prigovore

- Odsjeku za nadzor